Aborttioikeutta kannattavien mielenosoitus korkeimman oikeuden edustalla 24. kesäkuuta 2022
**Dobbs vastaan Jackson Women's Health Organization** (engl. *Dobbs v. Jackson Women's Health Organization*) on Yhdysvaltain korkeimman oikeuden kesäkuussa 2022 antama päätös, jonka nojalla mm. aikaisempi Roe vastaan Wade -päätös kumottiin ja kysymys abortin laillisuudesta siirtyi osavaltioiden itsensä päätettäväksi.

Tausta
------

Yhdysvaltain korkein oikeus antoi Roe vastaan Wade -päätöksen vuonna 1973 äänin 7–2. Sen nojalla abortti käytännössä laillistettiin kautta maan julistamalla osavaltioiden liian rajoittavat aborttilait Yhdysvaltain perustuslain vastaiseksi. Päätöksessä vedottiin perustuslain 14. lisäykseen, jonka on tulkittu turvaavan ihmisten yksityisyys.

Vuonna 2018 Mississippin kuvernööri Phil Bryant allekirjoitti tiukimman silloisen aborttia rajoittavan lain, jonka nojalla abortti on kielletty 15. raskausviikon jälkeen, paitsi jos äidin henki on uhattuna tai sikiöllä on todettu vakava vamma. Raiskaus tai insesti eivät ole hyväksyttäviä syitä abortille. Lakia oli kirjoittamassa kristilliskonservatiivinen Alliance Defending Freedom -järjestö, joka pyrki saamaan lain oikeustaisteluun ja sitä kautta lopulta korkeimpaan oikeuteen. Kuvernööri Bryant sanoikin lain allekirjoitettuaan, että hänet tultaisiin todennäköisesti haastamaan oikeuteen.

Alemmat oikeusasteet
--------------------

Vain päivä Mississippin uuden lain allekirjoittamisen jälkeen osavaltion ainoa toiminnassa oleva aborttiklinikka, Jackson Women's Health Organization, haastoi Mississippin johtavan terveysviranomaisen Thomas Dobbsin oikeuteen, koska lain katsottiin olevan Yhdysvaltain perustuslain vastainen.

Tapaus otettiin käsittelyyn liittovaltion etelä-Mississippin piirioikeudessa, ja sen kuuli tuomari Carlton Reeves. Reeves teki päätöksen aborttiklinikan hyväksi, ja sanoi lain olevan selkeästi 14. lisäyksen vastainen.

Mississippi valitti päätöksestä liittovaltion viidennen piirin vetoomustuomioistuimeen, joka kuitenkin joulukuussa 2019 ilmoitti pidättäytyvänsä yksimielisesti Reevesin päätöksessä. Mississipi päätti valittaa tästä Yhdysvaltain korkeimpaan oikeuteen, ja valituspyynnön kirjoitti osavaltion oikeusministeri Lynn Fitch.

Yhdysvaltain korkeimman oikeuden päätös
---------------------------------------

Korkein oikeus päätti kuulla tapauksen 1. joulukuuta 2021. Mississippin osavaltiota edusti Scott Steward ja aborttikliniikkaa Julie Rikelman. Rikelmanin lisäksi samalla puolella argumentoi Elizabeth Prelogar, joka edusti liittovaltiota amicus curiaen roolissa. Oikeus tarkasteli tapausta seuraavan kysymyksen kautta: "onko Mississippin laki, joka kieltää lähes kaikki abortit 15. raskausviikon jälkeen, perustuslain vastainen?"

Tuomareiden äänet päätöksessä, joka kumosi sekä Roe vastaan Wade- että Planned Parenthood vastaan Casey -päätökset:

| Puolesta | Vastaan |
| --- | --- |
| Amy Coney Barrett | Stephen Breyer |
| Samuel Alito | Sonia Sotomayor |
| Brett Kavanaugh | Elena Kagan |
| Neil Gorsuch | John Roberts |
| Clarence Thomas |  |

Oikeuden mukaan perustuslaki ei mainitse aborttia eikä silla ollut mitään perustavanlaatuista roolia maan historiassa. Lisäksi oikeus katsoi, että Roe vastaan Wade ja Planned Parenthood vastaan Casey voidaan kumota, koska niillä kummallakaan ei ole pohjaa, joka perustuisi perustuslakiin, historiaan tai ennakkotapauksiin. Enemmistön mielipiteen kirjoitti tuomari Alito.

Vähemmistön eriävän mielipiteen kirjoittivat tuomarit Sotomayor, Kagan ja Breyer. Sen mukaan mitään muitakaan naisten sukupuoleen tai avioliittoon liittyviä oikeuksia ei oltu kyseenalaistettu, minkä vuoksi aborttioikeus kumottiin vain siksi, että abortti ei ollut laillinen 1800-luvulla eivätkä tuonaiakaiset lait suojelleet naisia noin muutenkaan. Lisäksi tuomarit katsoivat, että päätös kumota aborttioikeus osoitti amerikkalaisille, että kaikki muutkin perustuslailliset oikeudet roikkuvat hiuskarvan varassa. Perinteisesti vähemmistön eriävissä mielipiteissä on esiintynyt fraasi "olemme kunnioittavasti eri mieltä (engl. *we respectfully dissent*)", mutta tällä kertaa erimielisyytensä ilmaisevat tuomarit päättivät jättää sanan "kunnioittavasti" pois.

Seuraukset ja reaktioita
------------------------

13 eri osavaltiossa oli etukäteen säädetty lakeja, jotka kieltäisivät abortin, jos Roe vastaan Wade kumottaisiin korkeimmassa oikeudessa. Nämä niin sanotut liipaisinlait (engl. *trigger laws*) voidaan jakaa kolmeen luokkaan niiden keskeisen sisällön perusteella:

* aborttikielto astuu voimaan heti, kun Roe vastaan Wade on kumottu: Kentucky, Louisiana, Etelä-Dakota;
* aborttikielto astuu voimaan 30 vuorokauden kuluttua Roe vastaan Waden kumoamisesta: Idaho, Tennessee, Texas;
* aborttikielto astuu voimaan muun hallinnollisen prosessin kautta, kuten osavaltion oikeusministerin tai kuvernöörin allekirjoituksella: Arkansas, Mississippi, Missouri, Pohjois-Dakota, Oklahoma, Utah, Wyoming.

Elokuussa 2022 presidentti Joe Biden allekirjoitti määräyksen, jolla helpotettiin niiden naisten asemaa, jotka hakevat aborttia kotiosavaltionsa ulkopuolelta. Myös useiden osavaltioiden kuvernöörit, jotka edustavat pääsääntöisesti demokraatteja, allekirjoittivat omia määräyksiään, joiden nojalla turvattiin muista osavaltioista tuleville naisille oikeus aborttiin tai suojeltiin näitä luovutuksilta kotiosavaltionsa viranomaisille, mikäli näitä uhkaisi kotiosavaltiossaan syyte.

Päätöksen johdosta aborttioikeudet, ja niiden kirjaaminen lakiin, nousivat keskeiseksi teemaksi vuoden 2022 välivaaleissa, kun 8 % vastaajista nimesi abortin tärkeimmäksi vaaliteemaksi.

### Tietovuoto

Vedos enemmistön mielipiteestä vuosi julkisuuteen toukokuussa 2022. Vedoksen mukaan enemmistö tuomareista oli valmis kumoamaan Roe vastaan Wade -päätöksen. Seuraavan päivänä korkein oikeus julkaisi tiedotteen, jossa se vahvisti vedoksen olevan aito, mutta painotti, ettei kyseessä ole vielä mikään virallinen päätös. Vastaavanlaiset tietovuodot korkeimmassa oikeudessa ovat ani harvinaisia.

Vain tunteja sen jälkeen, kun vuodettu vedos julkaistiin, sekä abortin vastustajat että kannattajat kokoontuivat paitsi korkeimman oikeuden rakennuksen eteen mutta myös muualla Yhdysvalloissa. Presidentti Biden kommentoi tapausta sanomalla, että mikäli korkein oikeus kumoaa aborttioikeuden, samaa sukupuolta olevien avioliitto (Obergefell vastaan Hodges) olisi todennäköisesti seuraavana listalla.

Tammikuussa 2023 korkein oikeus ilmoitti, ettei se ole kyennyt selvittämään, kuka vuoti vedoksen.

Katso myös
----------

* Roe vastaan Wade
* Planned Parenthood vastaan Casey

Lähteet
-------

1. 1 2 3  Dobbs v. Jackson Women’s Health Organization | Definition, Abortion, Background, Arguments, Roe v. Wade, & Planned Parenthood v. Casey *Encyclopædia Britannica*.  2023. Viitattu 13.4.2023. (englanniksi)
2. ↑  Roe v. Wade | Summary, Origins, & Influence *Encyclopædia Britannica*.  2023. Viitattu 12.4.2023. (englanniksi)
3. 1 2  Mississippi Governor Signs Nation's Toughest Abortion Ban Into Law *NRP*.  19.3.2018. Viitattu 12.4.2023. (englanniksi)
4. ↑  The Christian Legal Army Behind the Ban on Abortion in Mississippi *The Nation*.  30.11.2021. Viitattu 12.4.2023. (englanniksi)
5. ↑  Judge notes 'sad irony' of men deciding abortion rights as he strikes Mississippi's abortion law *CNN*.  21.11.2018. Viitattu 12.4.2023. (englanniksi)
6. ↑  Court strikes down Mississippi 15-week abortion ban *CNN*.  14.12.2019. Viitattu 12.4.2023. (englanniksi)
7. ↑  Questions Presented: 19-1392 Dobbs v. Jackson Women's Health (pdf) *Supreme Court of the United States*.  2021. Viitattu 13.4.2023. (englanniksi)
8. ↑  U.S. Supreme Court Oral Argument: Dobbs v. Jackson Women's Health Organization *C-SPAN*.  1.12.2021. Viitattu 13.4.2023. (englanniksi)
9. 1 2  Dobbs v. Jackson Women's Health Organization *Oyez*.  2023. Viitattu 13.4.2023. (englanniksi)
10. ↑  Who Voted Against Roe v. Wade? How Each Supreme Court Justice Ruled on Overturning *NBC Chicago*.  25.6.2022. Viitattu 12.4.2023. (englanniksi)
11. ↑  13 States Have Abortion Trigger Bans—Here's What Happens When Roe Is Overturned *Guttmacher Institute*.  6.6.2022. Viitattu 12.4.2023. (englanniksi)
12. ↑  Executive Order on Securing Access to Reproductive and Other Healthcare Services *The White House*.  3.8.2022. Viitattu 12.4.2023. (englanniksi)
13. ↑  States move to protect abortion from prosecutions elsewhere *AP NEWS*.  6.7.2022. Viitattu 12.4.2023. (englanniksi)
14. ↑  Abortion rises on list of Americans’ most important problems: Gallup *The Hill*.  1.8.2022. Viitattu 13.4.2023. (englanniksi)
15. ↑  Press Releases - pr\_05-03-22 *Supreme Court of the United States*.  3.5.2023. Viitattu 13.4.2023. (englanniksi)
16. ↑  How rare is a Supreme Court breach? Very rare *POLITICO*. Viitattu 13.4.2023. (englanniksi)
17. ↑  Protests erupt at Supreme Court after report of draft opinion overturning Roe v. Wade *The Hill*.  3.5.2022. Viitattu 13.4.2023. (englanniksi)
18. ↑  Biden predicts that if Supreme Court overturns Roe v. Wade, same-sex marriage will be next *CNN*.  11.5.2022. Viitattu 13.4.2023. (englanniksi)
19. ↑  US supreme court says it has not determined who leaked Dobbs draft *The Guardian*.  19.1.2023. Viitattu 13.4.2023. (englanniksi)

Aiheesta muualla
----------------

* Käsittelyn pöytäkirja (englanniksi)